Diari Oficial de la Generalitat Valenciana


Sumari del DOGV 2963, del 03-04-1997 (1997/6003)

RESOLUCIÓ de 31 de gener de 1997, de la Direcció General d'Ordenació i Innovació Educativa i Política Lingüística, per la qual s'estableix el procediment per a autoritzar entitats alienes a la Conselleria de Cultura, Educació i Ciència a convocar cursos d'habilitació per a professionals que impartesquen el primer cicle de l'Educació Infantil.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1997/01/31/(1)/dof/vci/html**

### Dades del document

Número de DOGV
:   2963

Data del DOGV
:   03-04-1997

Secció del DOGV
:   DISPOSICIONS GENERALS

Número del document
:   1997/6003


Data del document
:   31-01-1997

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 31 de gener de 1997, de la Direcció General d'Ordenació i Innovació Educativa i Política Lingüística, per la qual s'estableix el procediment per a autoritzar entitats alienes a la Conselleria de Cultura, Educació i Ciència a convocar cursos d'habilitació per a professionals que impartesquen el primer cicle de l'Educació Infantil.  
L'Ordre del Ministeri d'Educació i Ciència, d'11 de gener de 1996 (BOE de 23-1-96), estableix l'habilitació per als professionals del primer cicle de l'Educació Infantil. En l'apartat quart diu que els cursos s'organitzaran a través d'una universitat i en l'apartat cinqué especifica que els cursos que habiliten per a impartir exclusivament el primer cicle de l'Educació Infantil podran també realitzar-se en centres d'Educació Secundària o de Formació Professional Específica de Grau Superior que es troben autoritzats per a impartir amb caràcter experimental el mòdul professional d'Educador Infantil o amb caràcter definitiu el cicle formatiu d'Educació Infantil.  
En conseqüència, i en virtut de l'autorització conferida per l'apartat tretze de l'Ordre d'11 de gener de 1996, aquesta Direcció General ha resolt:  
Primer  
Els cursos d'habilitació per a professionals del primer cicle d'Educació Infantil es podran realitzar en centres públics i privats d'Educació Secundària o de Formació Professional Específica de Grau Superior que estiguen autoritzats per a impartir amb caràcter experimental el mòdul professional d'Educador Infantil o amb caràcter definitiu el cicle formatiu d'Educació Infantil.  
Segon  
Les organitzacions professionals i de titulars representatives del sector de l'ensenyament privat podrà subscriure conveni amb centres d'Educació Secundària o de Formació Professional Específica de Grau Superior que es troben autoritzats per a impartir amb caràcter experimental el mòdul professional d'Educador Infantil o amb caràcter definitiu el Cicle Formatiu d'Educació Infantil.  
Tercer  
Les organitzacions professionals i de titulars representatives del sector de l'ensenyament privat podran convocar, amb l'autorització prèvia de la Conselleria de Cultura, Educació i Ciència, cursos d'habilitació per als professionals que impartesquen exclusivament el primer cicle de l'Educació Infantil.  
Quart  
Per a obtenir l'autorització prevista en l'apartat tercer serà necessari:  
a) Acreditar que es tenen tots els requisits previstos en l'Ordre d'11 de gener de 1996.  
b) Presentar el projecte del curs i del conveni subscrit amb els centres que es preveuen en l'apartat primer d'aquesta resolució.  
Cinqué  
La documentació serà remesa a la Direcció General d'Ordenació i Innovació Educativa i Política Lingüística, que emetrà, si s'escau, l'autorització esmentada en l'apartat tercer.  
El termini màxim per a resoldre serà de tres mesos. Si no hi ha resolució expressa en el termini establert, les resolucions s'entendran desestimades.  
Sisé  
El projecte del curs haurà d'incloure els següents aspectes:  
1. Nom del curs i efectes professionals de l'habilitació, que s'expediran en finalitzar el curs.  
2. Entitat convocant i centre docent que expedirà les corresponents actes d'avaluació i qualificació.  
3. Entitat on s'impartirà i desenvoluparà el curs.  
4. Requisits d'accés, nombre de places convocades que no podran excedir de 35 en el cas de cursos presencials i de 60 en el dels cursos realitzats mitjançant ensenyament a distància, criteris, procediments i barem per a la selecció, si s'escau, model de sol·licitud i terminis de presentació i resolució del procés d'admissió.  
5. Desenvolupament i concreció dels continguts previstos en l'annex III de l'Ordre d'11 de gener de 1996, crèdits exigits, calendari i horari del conjunt del curs.  
Als efectes de la realització del pràcticum que forma part dels continguts del curs, descrits en l'esmentat annex III, es realitzarà en el centre d'Educació Infantil on preste els seus serveis l'assistent al curs.  
6. Criteris i procediments d'avaluació del curs, que garantirà, en tot cas, la consecució dels objectius formatius corresponents a l'habilitació en Educació Infantil primer cicle.  
7. Modalitat en la qual es desenvoluparà el curs, presencial o a distància.  
8. Memòria econòmica que garantesca el finançament del curs.  
Seté  
1. S'entendran per organitzacions de titulars representatives del sector de l'ensenyament privat, les que estiguen legitimades com a representants dels empresaris dels centres i que participen en la negociació col·lectiva en l'àmbit sectorial de l'ensenyament privat.  
2. Igualment es consideren organitzacions professionals representatives del sector les organitzacions que estiguen legitimades com a representants dels treballadors i que participen en la negociació col·lectiva en l'àmbit sectorial de l'ensenyament privat i de les associacions i organitzacions amb una reconeguda trajectòria i experiència en formació del professorat.  
Vuité  
Els cursos d'habilitació es dirigiran a professionals que impartesquen el primer cicle de l'Educació Infantil en centres autoritzats o en procés d'autorització d'aquests ensenyaments per la Conselleria de Cultura, Educació i Ciència.  
Nové  
Per a acreditar que els aspirants a realitzar el curs tenen els requisits que s'indiquen en l'annex III, punt B), c, de l'Ordre d'11 de gener de 1996, hauran d'aportar la següent documentació:  
1. Centres privats i dependents d'ajuntaments o d'algun organisme públic: una fotocòpia compulsada de l'autorització o de la sol·licitud d'autorització del centre d'Educació Infantil realitzada a la Conselleria de Cultura, Educació i Ciència.  
2. Guarderies infantils dependents de la Conselleria de Treball i Afers Socials: una fotocòpia compulsada de l'autorització del centre emesa per l'esmentada Conselleria.  
3. Centres d'educació preescolar-jardí d'infància autoritzats per la Conselleria de Cultura, Educació i Ciència: una fotocòpia compulsada de l'autorització del centre emesa per l'esmentada Conselleria.  
4. Una fotocòpia del contracte de treball o si no és possible un certificat emés per l'Institut de la Seguretat Social que acredite l'antiguitat en el centre o establiment d'atenció a la infància menor de 6 anys.  
Deu  
La Direcció General d'Ordenació i Innovació Educativa i Política Lingüística expedirà els corresponents certificats d'habilitació als assistents que superen els cursos amb avaluació positiva.  
València, 31 de gener de 1997.- El director general d'Ordenació i Innovació Educativa i Política Lingüística: Josep Vicent Felip i Monlleó.


Còpia Permalink ELI